Chaulukyadynastiet

Chaulukyadynastiet (IAST: Caulukya), også omtalt som Chalukyaene fra Gujarat, var et kongedynasti som regjerte deler av det som nå er Gujarat og Rajasthan i det nordvestlige India mellom 940 e.Kr. og 1244 e.Kr. Deres hovedstad befant seg i Anahilavada, en av datidens største byer i India. Til tider strakk deres styre seg til Malwa-regionen i dagens Madhya Pradesh. Legender fra middelalderen beskriver dem som Agnivanshi rajputer. De er også kjent som  Solankidynastiet i lokal litteratur skrevet på dialekt.

Historie 
Stamfaren Mularaj Solanki som regjerte fra 942 eller 961 til 996, ble sagt å være dattersønn av den siste fyrsten i Chavda-dynastiet, Gurjara-rajputer. Solanki kan også være forbundet med Chalukya-dynastiet i Vatapi.

Solanki ble ofte overskygget av Paramara-dynastiet.  Til tross for alvorlige tilbakeslag mot Paramara-kongen Bhoja av Dhara på 1000-tallet og det ofte nevnte angrepet av Mahmud av Ghazni på Somnath i 1025/26, omfattet Solanki-imperiet til slutt hele Gujarat og det sørlige Rajasthan i store deler av 1100-tallet. De viktigste kongene i den perioden var Jayasimha Siddharaja og Kumarapala (etterkommer av en kurtisane og en Jain), men selv deres regjeringstid var ikke fri for usikkerhet (f.eks. tvister om tronfølgen). Gujarat var et handelssenter med sitt høydepunkt på 1000- og 1100-tallet, og kong Bhimadeva I ble kjent for å oppmuntre utenlandske handelsmenn. Når det gjelder vitenskap, er lærde Hemachandra, en jain og rådgiver for Kumarapala, verdt å nevne.

Under kong Bhima II den enkle (regjerte 1178–1242) falt imperiet fra hverandre, først på grunn av angrep fra de muslimske ghuridene (rundt 1197) i kombinasjon med andre fiender. Kongen flyktet og mistet gradvis kontrollen over landet. Han ble erstattet av ministerfamilien til Vaghelas (om lag 1222–1298), som til slutt avsatte den siste Solanki-kongen i 1244.

Byggeskikk 
Solanki er kjent for sine bygninger. De var beskyttere av det viktige Shiva-tempelet Somnath, som de gjenoppbygde sammen med Paramaraene etter at det hadde blitt plyndret og delvis ødelagt av troppene til Mahmud av Ghazni i 1025/26. Surya-templene i Modhera og Ghumli er blant høydepunktene i indisk arkitektur fra 1000-tallet. I tillegg til byggearbeid på templer, var også trappebrønner og havneanlegg viktige. De tidlige Dilwaratemplene ved Abu-fjellet går også tilbake til Bhimadeva I eller andre byggere av Solanki- eller Vaghela-imperiene.

Referanser 

Indias historie
Gujarat
Etableringer i 940
Opphør i 1244